b'\n_START_ARTICLE_\nVahingonteko\n_START_PARAGRAPH_\nVahingonteko on rikos, jossa tekij\xc3\xa4 luvatta h\xc3\xa4vitt\xc3\xa4\xc3\xa4 tai vahingoittaa toisen tahon omaisuutta. Yksityisen omaisuuden tapauksessa kyseess\xc3\xa4 on asianomistajarikos, eli syyte voidaan nostaa vain, mik\xc3\xa4li asianomistaja sit\xc3\xa4 vaatii. _NEWLINE_Vahingontekoa ovat esimerkiksi seinien t\xc3\xb6hriminen, puhelinkoppien rikkominen tai autojen potkiminen kuhmuille tai naarmuttaminen. My\xc3\xb6s erilaisten fyysisten tai s\xc3\xa4hk\xc3\xb6isten aineistojen oikeudeton vaurioittaminen tai h\xc3\xa4vitt\xc3\xa4minen on vahingontekoa; teko voi kohdistua esimerkiksi asiakirjoihin, \xc3\xa4\xc3\xa4nitteisiin, filmeihin, valokuviin tai tietokonetallenteisiin. _NEWLINE_Suomessa vahingonteko on varsin yleinen rikosmuoto. Vuosina 2005\xe2\x80\x932013 poliisin tietoon tuli vuosittain suuruusluokkaa 50\xc2\xa0000 eri t\xc3\xb6rkeysasteen vahingontekoa. Vuosina 2012 ja 2013 t\xc3\xa4m\xc3\xa4n rikosmuodon m\xc3\xa4\xc3\xa4riss\xc3\xa4 kirjattiin yli 10 prosentin pudotus noin 44\xc2\xa0000 tapaukseen vuosittain.  Vahingonteko on yksi niist\xc3\xa4 rikoslajeista, joissa nuorten rikoksentekij\xc3\xb6iden osuus tekij\xc3\xb6ist\xc3\xa4 on suurimpia. Vuonna 2017 vahingontekoihin syylliseksi ep\xc3\xa4illyist\xc3\xa4 jopa 40,3 prosenttia oli 15\xe2\x80\x9320-vuotiaita.\n_START_SECTION_\nVahingonteko ja sen vakavuusasteet Suomen rikoslaissa\n_START_PARAGRAPH_\nVahingontekorikokset ovat vakavuusasteen mukaan ryhmitellen liev\xc3\xa4 vahingonteko, "tavallinen" vahingonteko ja t\xc3\xb6rke\xc3\xa4 vahingonteko. N\xc3\xa4ist\xc3\xa4 yksityisomaisuuteen kohdistuva vahingonteko ja sen liev\xc3\xa4 muoto saatetaan katsoa sopiviksi ratkaista sovittelumenettelyll\xc3\xa4. Vahingontekorikoksen tuomioratkaisuun tai sovittelup\xc3\xa4\xc3\xa4t\xc3\xb6kseen liittyy tavallisesti aiheutetun vahingon korvaaminen Vahingonkorvauslain mukaisesti tai muulla asianosaisten sopimalla tavalla.'